b'\n_START_ARTICLE_\nTargovicos konfederacija\n_START_SECTION_\nPrie\xc5\xbeastys\n_START_PARAGRAPH_\nKonfederacijos tikslas buvo su Rusijos parama likviduoti Ketveri\xc5\xb3 met\xc5\xb3 Seimo pa\xc5\xbeangias reformas ir Gegu\xc5\xbe\xc4\x97s tre\xc4\x8diosios konstitucijos nustatyt\xc4\x85 Abiej\xc5\xb3 Taut\xc5\xb3 Respublikos santvark\xc4\x85. _NEWLINE_Konfederacijos iniciatoriai buvo S. F. Potockis (Stanis\xc5\x82aw Szcz\xc4\x99sny Potocki), Lenkijos lauko etmonas S. \xc5\xbdevuskis (Seweryn Rzewuski), etmonas P. K. Branickis (Franciszek Ksawery Branicki) su kitais lenk\xc5\xb3 magnatais (i\xc5\xa1 viso 14 \xc5\xbemoni\xc5\xb3) Peterburge 1792 m. baland\xc5\xbeio 27 d. pasira\xc5\xa1\xc4\x97 konfederacijos manifest\xc4\x85 ir prisiek\xc4\x97 jo laikytis._NEWLINE_Manifeste konfederatai protestavo prie\xc5\xa1 Seimo reformas, ypa\xc4\x8d prie\xc5\xa1 monarcho sosto paveldimum\xc4\x85, Lietuvos Did\xc5\xbeiosios Kunigaik\xc5\xa1tyst\xc4\x97s (LDK) ir Lenkijos unijos s\xc4\x85lyg\xc5\xb3 pa\xc5\xbeeidim\xc4\x85, be\xc5\xbeemi\xc5\xb3 bajor\xc5\xb3 nu\xc5\xa1alinim\xc4\x85 nuo politin\xc4\x97s veiklos. Taip pat konfederatai parei\xc5\xa1k\xc4\x97, kad jie yra u\xc5\xbe Abiej\xc5\xb3 Taut\xc5\xb3 Respublikos teritorijos nelie\xc4\x8diamum\xc4\x85. Buvo skelbiama, kad Rusijos kariuomen\xc4\x97 \xc4\xaf\xc5\xbeengia \xc4\xaf Respublik\xc4\x85 konfederat\xc5\xb3 pra\xc5\xa1ymu. Manifestas su suklastota data (1792 m. gegu\xc5\xbe\xc4\x97s 14 d.) buvo vie\xc5\xa1ai paskelbtas Targovicoje (Ukraina). LDK konfederacijos \xc5\xa1alininkai pasivadino LDK generaline laisv\xc4\x85ja konfederacija.\n_START_SECTION_\nKariniai veiksmai ir veikla\n_START_PARAGRAPH_\nPer 1792 m. gegu\xc5\xbe\xc4\x97s 23 d. \xe2\x88\x92 liepos 25 d. kovas Rusijos kariuomen\xc4\x97 (~64 000) sumu\xc5\xa1\xc4\x97 Respublikos kariuomen\xc4\x99 (~45 000) ir bir\xc5\xbeelio 14 d. u\xc5\xbe\xc4\x97m\xc4\x97 Vilni\xc5\xb3, o rugpj\xc5\xab\xc4\x8dio prad\xc5\xbeioje \xe2\x88\x92 Var\xc5\xa1uv\xc4\x85._NEWLINE_Okupuotoje teritorijoje vald\xc5\xbeia atiteko konfederatams. Vilniuje j\xc5\xb3 vadovyb\xc4\x97s pirmininkas buvo LDK kancleris A. Sapiega. 1792 m. liepos 24 d. konfederat\xc5\xb3 vald\xc5\xbei\xc4\x85 pripa\xc5\xbeino ir Abiej\xc5\xb3 Taut\xc5\xb3 Respublikos karalius S. A. Poniatovskis (Stanis\xc5\x82aw August Poniatowski)._NEWLINE_1792 m. rugs\xc4\x97jo 11 d. Breste konfederatai ir LDK konfederacija susijung\xc4\x97 \xc4\xaf Abiej\xc5\xb3 Taut\xc5\xb3 generalin\xc4\x99 konfederacij\xc4\x85.\n_START_SECTION_\nRezultatai ir pasekm\xc4\x97s\n_START_PARAGRAPH_\nKonfederatai atk\xc5\xabr\xc4\x97 Respublikoje santvark\xc4\x85, buvusi\xc4\x85 iki 1788 m., persekiojo Ketveri\xc5\xb3 met\xc5\xb3 Seimo pa\xc5\xbeangiuosius veik\xc4\x97jus, kovojo prie\xc5\xa1 revoliucin\xc4\x97s Pranc\xc5\xabzijos \xc4\xaftak\xc4\x85._NEWLINE_Targovicos konfederacijos ir Rusijos kariuomen\xc4\x97s \xc4\xafvedimo rezultatas \xe2\x88\x92 Antrasis Abiej\xc5\xb3 Taut\xc5\xb3 Respublikos padalijimas. Oficialiai Targovicos konfederacija panaikinta 1793 m. rugs\xc4\x97jo m\xc4\x97nes\xc4\xaf. Nuo rugs\xc4\x97jo 15 d. j\xc4\x85 pakeit\xc4\x97 Gardino Seimo konfederacija, panaikinusi daugel\xc4\xaf Targovicos konfederacijos nutarim\xc5\xb3. Prie\xc5\xa1 \xc4\xafvest\xc4\x85 re\xc5\xbeim\xc4\x85 \xc4\xafvyko 1794 m. sukilimas, per kur\xc4\xaf daugelis Targovicos konfederat\xc5\xb3 buvo pakarti.'